text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000004", "text": "iRogo ni iVakadinadina i Jiova"}, {"text_idx": "#000009", "text": "Vuli Vua na Qasenivuli Levu"}, {"text_idx": "#000012", "text": "A dau cakava ga o Jisu na veika e vinakata o Tamana. A marautaki koya o Tamana. O se nanuma tiko na ka e cakava na Tama i Jisu ena siga eratou tu vata kina o Jisu kei na tolu na nona imuri?\u2014 Io, e vosa mai lomalagi na Kalou vei iratou: \u201cOqo na Luvequ daulomani, au sa dau vinakati koya vakalevu.\u201d\u200b\u2014Maciu 17:5, VV."}, {"text_idx": "#000013", "text": "A marautaka tale ga o Jisu na nona cakava na veika e vinakata o Tamana. O kila na vuna? Baleta ni lomani Tamana dina. Ke dua e cakava na ka baleta ni dodonu ga me cakava, e rawa ni tarabi vua na cakacaka oya. Ena rawarawa cake vua ke cakava ena marau. O kila na ibalebale ni cakava na ka ena marau?\u2014 E kena ibalebale mo vinakata sara ga mo cakava na ka oya."}, {"text_idx": "#000014", "text": "Ni bera mada ga ni lako mai i vuravura o Jisu, e dau marautaka me cakava na ka kece e vinakata o Tamana me cakava. Oqo e baleta ni lomani Tamana, na Kalou o Jiova. E totoka dina na vanua erau tiko kina o Jisu kei Tamana mai lomalagi. Ia a vinakata na Kalou me cakava o Jisu e dua na cakacaka bibi. E vinakati kina me biuti lomalagi o Jisu. A gadrevi me mai sucu me vaka na gone dramidrami e vuravura. E marau o Jisu me cakava na veika oya baleta ni vinakata o Jiova me cakava."}, {"text_idx": "#000015", "text": "Na cava e tukuna vei Meri na agilosi o Keperieli?"}, {"text_idx": "#000016", "text": "A vinakati me dua na tina i Jisu me qai rawa kina ni sucu e vuravura. O kila se o cei na tina i Jisu?\u2014 E yacana o Meri. E tala mai o Jiova na nona agilosi o Keperieli me mai vosa vei Meri. Tukuna o Keperieli vei Meri ni na dua na luvena tagane. Ena yaca ni gone oqo o Jisu. O cei ena tama ni gone oqo?\u2014 E kaya na agilosi ni Tama ni gone oqo na Kalou o Jiova. Oya na vuna ena vakatokai kina o Jisu me Luve ni Kalou."}, {"text_idx": "#000017", "text": "E ciqoma vakacava o Meri na itukutuku oya?\u2014 E kaya beka, \u201cAu sega ni vinakata meu tina i Jisu\u201d? Sega, e tu vakarau o Meri me cakava na ka e vinakata na Kalou. Ia, e rawa vakacava me mai sucu me vaka na gone e vuravura na Luve ni Kalou mai lomalagi? E duidui vakacava na sucu nei Jisu mai na nodra sucu na gone kece? O kila?\u2014"}, {"text_idx": "#000018", "text": "Na Kalou a buli rau na noda itubutubu taumada o Atama kei Ivi me rawa ni rau dau tiko vata. Oti oya sa na qai tubu tiko na gone ena kete i tinana. E levu era kaya ni oqo e cakacaka veivakurabuitaki! Au kila ni o vakadinata tale ga oya."}, {"text_idx": "#000019", "text": "Ia e qai cakava na Kalou e dua na ka e kurabuitaki vakalevu sara. E tokia na bula i Luvena mai lomalagi qai biuta ina kete i Meri. A se sega ni cakava na ka oya na Kalou ena gauna e liu, e sega tale ga ni qai cakava tale. Ni yaco na ka veivakurabuitaki oya, sa tekivu tubu sara o Jisu ena kete i Meri me vaka ga na nodra tubu na gone kece ena kete i tinadra. Oti oya, rau sa qai vakawati o Meri kei Josefa."}, {"text_idx": "#000020", "text": "Rau tiko mai na korolevu o Peceliema o Meri kei Josefa ena gauna e sucu kina o Jisu. E oso sara tu ga na koro. Sega mada ga na vanua me rau vakaicili kina o Meri kei Josefa, rau sa mani tiko ga ena vanua e dau maroroi kina na manumanu. Mani vakasucu e kea o Meri, qai vakotori o Jisu ena ikanakana ni manumanu, me vaka o raica e ke. Na ikanakana oqo e dau tawa kina na kedra na bulumakau kei na so tale na manumanu."}, {"text_idx": "#000021", "text": "Na cava a vakotori kina ena ikanakana ni manumanu o Jisu?"}, {"text_idx": "#000022", "text": "E yaco e vica na ka lelevu ena bogi e sucu kina o Jisu. E rairai e dua na agilosi vei iratou e so na ivakatawanisipi volekati Jerusalemi. E tukuna vei iratou ni o Jisu e tamata rogo. E kaya na agilosi: \u2018Raica! Au tukuna vei kemudou e dua na itukutuku vinaka ena vakamarautaki ira na tamata. E sucu nikua e dua ena vakabulai ira na tamata.\u2019\u200b\u2014Luke 2:10, 11."}, {"text_idx": "#000023", "text": "Na itukutuku vinaka cava e tukuna e dua na agilosi oqo vei iratou na ivakatawanisipi?"}, {"text_idx": "#000024", "text": "E tukuna na agilosi vei iratou na ivakatawanisipi ni ratou na kunei Jisu e Peceliema, ni davo no ena ikanakana ni manumanu. Vakasauri nodra tomani koya na agilosi oya e so tale na agilosi mai lomalagi mera vakavinavinakataka na Kalou. \u2018Me vakarokorokotaki na Kalou,\u2019 era lagata na agilosi, \u201csa veivinakati rawa ko ira e vuravura.\u201d\u200b\u2014Luke 2:12-14."}, {"text_idx": "#000025", "text": "Nira sa gole na agilosi, eratou lako sara na ivakatawanisipi i Peceliema ratou qai kunei Jisu. Eratou tukuna sara vei Josefa kei Meri na veika vinaka eratou rogoca. O rawa ni vakasamataka na marau nei Meri ni a vakadonuya me tina i Jisu?"}, {"text_idx": "#000026", "text": "Ni oti e dua na gauna, rau qai kauti Jisu ina korolevu o Nasareci o Josefa kei Meri. Oya na vanua e tubucake kina o Jisu. Ni sa uabula, sa qai tekivu vakayacora na nona cakacaka vakaitamera ni veivakavulici. Oqo e dua na iwase ni cakacaka a vinakata na Kalou o Jiova me mai cakava o Luvena e vuravura. E marau ni vakayacora na cakacaka oqo o Jisu baleta ni lomani Tamana vakalomalagi vakalevu."}, {"text_idx": "#000027", "text": "Ni bera ni tekivu cakava o Jisu na cakacaka ni Qasenivuli Levu, a papitaisotaki koya mada o Joni na Dauveipapitaisotaki ena uciwai na Joritani. E yaco kina e dua na ka veivakurabuitaki! Ni lamata mai na wai o Jisu, e kaya o Jiova ni vosa mai lomalagi: \u201cOqo na noqu Gone ni Toko, au sa dau vinakata vakalevu.\u201d (Maciu 3:\u200b17, VV) O sega li ni marau ni rau tukuna vei iko na nomu itubutubu ni rau lomani iko?\u2014 E marau tale ga o Jisu."}, {"text_idx": "#000028", "text": "E dau cakava ga o Jisu na veika dodonu. E sega ni via vakatauvatani koya kei na dua erau sega ni tautauvata. E sega ni tukuna vei ira na tamata ni Kalou o koya. Sa tukuna oti na agilosi o Keperieli vei Meri ni na vakatokai o Jisu me Luve ni Kalou. O Jisu sara mada ga e tukuna ni o koya e Luve ni Kalou. E sega tale ga ni tukuna ni levu cake na ka e kila mai vei Tamana. E kaya ga: \u201cSa uasivi cake vei au ko Tamaqu.\u201d\u200b\u2014Joni 14:28."}, {"text_idx": "#000029", "text": "Ni tiko mada ga mai lomalagi, e cakava kece na cakacaka e solia vua na tamana me cakava. E sega ni tukuna ni na cakava ia e qai lai cakava tale e dua na ka. E lomani Tamana dina. Oya na vuna e dau rogoci Tamana kina. Ni lako gona mai i vuravura, e cakava sara ga na ka e tukuna o Tamana me mai cakava. E sega ni vakayagataka na nona gauna ena duatani na ka. Sa rauta me marautaki Luvena o Jiova!"}, {"text_idx": "#000030", "text": "Eda via vakamarautaki Jiova tale ga, se vakaevei?\u2014 E dodonu gona meda vakaraitaka nida via vakarorogo dina vua na Kalou, me vakataki Jisu. E vosa vei keda na Kalou ena iVolatabu. E sega ni dodonu meda kaya nida rogoca tiko na Kalou ia da qai vakabauta se cakava na veika e veicalati kei na iVolatabu, se vakaevei?\u2014 Nanuma, eda na marau ena noda vakamarautaki Jiova kevaka ga eda lomani koya."}, {"text_idx": "#000031", "text": "Wilika na veitikinivolatabu oqo e vakaraitaka na ka e dodonu meda kila se vakabauta me baleti Jisu: Maciu 7:21-23; Joni 4:25, 26; kei na 1 Timoci 2:5, 6."}, {"text_idx": "#000032", "text": "Rawa ni o Wilika Tale ga"}, {"text_idx": "#000033", "text": "Sikovi Meri e Dua na Agilosi"}, {"text_idx": "#000034", "text": "E vakasavuya na itukutuku ni Kalou: Ni na tui tawamudu na gone ena vakasucuma mai o Meri."}, {"text_idx": "#000037", "text": "Vakavulici luvemu me baleta nona sucu o Jisu."}]